CELEX: 32013D0056
Language: hu
Date: 2013-01-22 00:00:00
Title: 2013/56/EU: A Tanács végrehajtási határozata ( 2013. január 22. ) a Portugál Köztársaságnak a közös hozzáadottértékadó-rendszerről szóló 2006/112/EK irányelv 168., 193. és 250. cikkétől eltérő intézkedés alkalmazására való felhatalmazásáról szóló 2010/39/EU határozat módosításáról

25.1.2013   
            
            
               HU
            
            
               Az Európai Unió Hivatalos Lapja
            
            
               L 22/17
            
         A TANÁCS VÉGREHAJTÁSI HATÁROZATA
   (2013. január 22.)
   a Portugál Köztársaságnak a közös hozzáadottértékadó-rendszerről szóló 2006/112/EK irányelv 168., 193. és 250. cikkétől eltérő intézkedés alkalmazására való felhatalmazásáról szóló 2010/39/EU határozat módosításáról
   (2013/56/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Bizottság Főtitkársága által 2012. április 18-án iktatott levelében Portugália felhatalmazást kért a korábban a 2010/39/EU tanácsi végrehajtási határozattal (2) engedélyezett, a 2006/112/EK irányelvnek a levonási jogot, az adófizetésre kötelezett személyt és a hozzáadottértékadó (héa)-bevallás benyújtására vonatkozó kötelezettséget szabályozó rendelkezéseitől való eltérésre irányuló intézkedés további alkalmazására.
            
         
               (2)
            
            
               A 2006/112/EK irányelv 395. cikke (2) bekezdése második albekezdésének megfelelően a Bizottság 2012. június 1-jén kelt levelében tájékoztatta a többi tagállamot Portugália kérelméről. A Bizottság 2012. június 6-án kelt levelében értesítette Portugáliát arról, hogy birtokában van a kérelem elbírálásához szükséges valamennyi információnak.
            
         
               (3)
            
            
               A Portugália által alkalmazott eltérő intézkedés annyiban tér el a 2006/112/EK irányelv rendelkezéseitől, hogy különleges választható szabályozás alkalmazását teszi lehetővé azon, a házaló kereskedelemben tevékeny vállalkozások számára, amelyek eleget tesznek bizonyos feltételeknek, és amennyiben az illetékes adóhatóságok arra felhatalmazást adtak (a továbbiakban: a felhatalmazott vállalkozások). A felhatalmazott vállalkozások különleges üzleti modellt alkalmazva termékeiket közvetlenül közbeiktatott viszonteladók számára értékesítik, akik pedig ugyanazon termékeket közvetlenül a végső fogyasztóknak értékesítik.
            
         
               (4)
            
            
               Az intézkedés abban tér el a 2006/112/EK irányelv 168. cikkétől, amely az adóalany által az adóköteles tevékenységéhez felhasznált termékek és szolgáltatások után fizetendő héa levonására vonatkozó jogát szabályozza, hogy a felhatalmazott vállalkozásoknak jogot biztosít a viszonteladóik által fizetendő vagy fizetett, a részükre értékesített megfelelő árukra vonatkozó héa összegének levonására.
            
         
               (5)
            
            
               Az intézkedés eltér a 2006/112/EK irányelvnek a héa-fizetési kötelezettséget szabályozó 193. cikkétől azáltal, hogy megállapítja, melyek a felhatalmazott vállalkozások, amelyekre a szabályozás alkalmazandó és amelyeknek meg kell fizetniük a termékeknek a viszonteladóik által a végső fogyasztóknak történő értékesítésére kivetett héát.
            
         
               (6)
            
            
               Az intézkedés eltér a 2006/112/EK irányelvnek a héa-bevallási kötelezettséget szabályozó 250. cikkétől azáltal, hogy áthárítja a héa-bevallási kötelezettséget a felhatalmazott vállalkozásokra az általuk a viszonteladók részére értékesített áruk és ezen áruk végső fogyasztóknak történő értékesítése vonatkozásában.
            
         
               (7)
            
            
               Az eltérő intézkedés csupán olyan vállalkozásokra alkalmazható, amelyek árbevétele teljes egészében saját nevükben és saját javukra eljáró viszonteladók által végzett házaló kereskedelemből származik, feltéve, hogy a vállalkozás által értékesített minden termék szerepel a végső fogyasztás szakaszában alkalmazott árak előre meghatározott jegyzékében, és hogy a vállalkozás termékeit közvetlenül olyan viszonteladóknak értékesíti, akik azokat közvetlenül a végső fogyasztóknak értékesítik tovább.
            
         
               (8)
            
            
               Az eltérő intézkedés révén biztosítható, hogy a felhatalmazott vállalkozásoktól származó termékek értékesítése után a kiskereskedelmi értékesítési szakaszban beszedett héa valóban az államkincstárba kerüljön, megelőzve ezzel az adócsalást. Ezenkívül megkönnyíti az adóigazgatást a héa beszedésének egyszerűbbé tételével és a viszonteladóknak a héa kapcsán felmerülő kötelezettségei csökkentésével.
            
         
               (9)
            
            
               A Portugália által szolgáltatott információk alapján az eltérő intézkedés alkalmazását indokoló jogi helyzet és tényállás nem változott és továbbra is fennáll. Portugália ezért felhatalmazást kap e különös intézkedés alkalmazásának további, azonban korlátozott időtartamra szóló meghosszabbítására annak érdekében, hogy lehetővé váljon az eltérő intézkedés szükségességének és eredményességének felülvizsgálata.
            
         
               (10)
            
            
               Amennyiben Portugália szükségesnek tartja az intézkedés 2015. éven túli újabb meghosszabbítását, a hosszabbítás iránti kérelemmel együtt 2015. március 31-ig jelentést kell a Bizottság elé terjesztenie az eltérő intézkedés alkalmazásáról annak érdekében, hogy elegendő időt biztosítson egyrészt a Bizottság számára a kérelem megvizsgálására, másrészt amennyiben a Bizottság javaslatot terjeszt elő a témában, a Tanács számára a javaslat elfogadására.
            
         
               (11)
            
            
               Az eltérő intézkedés hatása elhanyagolható lesz a végső fogyasztói szinten beszedett portugál adóbevétel teljes összegét tekintve, és nem lesz kedvezőtlen hatással az Unió hozzáadottérték-adóból származó saját forrásaira.
            
         
               (12)
            
            
               A 2010/39/EU végrehajtási határozatot ezért ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   A 2010/39/EU végrehajtási határozat a következőképpen módosul:
   
               1.
            
            
               A 4. cikk második bekezdésében a „2012. december 31.” időpont helyébe a „2015. december 31.” időpont lép.
            
         
               2.
            
            
               A szöveg a következő cikkel egészül ki:
               „4a. cikk
               Az e határozatban foglalt intézkedés hatályának meghosszabbítása iránti bármely kérelmet 2015. március 31-ig kell benyújtani a Bizottság számára és a kérelemhez jelentést kell mellékelni az intézkedés alkalmazásáról.”.
            
         2. cikk
   Ez a határozat a róla szóló értesítés napján lép hatályba.
   Ezt a határozatot 2013. január 1-jétől kell alkalmazni.
   3. cikk
   Ennek a határozatnak a Portugál Köztársaság a címzettje.
   
      Kelt Brüsszelben, 2013. január 22-én.
      
         
            a Tanács részéről
         
         
            az elnök
         
         M. NOONAN
      
   
   
      (1)  HL L 347., 2006.12.11., 1. o.
   
      (2)  HL L 19., 2010.1.23., 5. o.